Suid-Afrikaner wat weens beweerde terrorisme in Mosambiek aangehou is, is onder raaiselagtige omstandighede oorlede | SAFFA.com
André Hanekom, die Suid-Afrikaner wat meer as ses maande lank in aanhouding in Mosambiek was, is Woensdagoggend onder raaiselagtige omstandighede dood. Foto: Verskaf
“Hulle het my pa verwoes en toe doodgemaak,” het ’n emosionele Andrie, Hanekom se dogter, aan Netwerk24 gesê.
Volgens Andrie het haar ma, Francis, Woensdagoggend omstreeks 04:00 ’n oproep ontvang wat haar ingelig het van haar man se dood.
“Ons is deur ses maande van hel om sy onskuld te bewys en nou is hy dood, ek sal hom nooit weer ’n drukkie kan gee nie,” het ’n huilende Andrie gesê.
Sy sê haar pa is Saterdag na die waakeenheid van ’n hospitaal in Mosambiek oorgeplaas nadat hy in sy maag begin bloei het. Hy het ook konvulsies gekry en het later sy bewussyn verloor.
Andrie sê die volgende wat hulle gehoor het, is dat hy dood is.
“Niemand het ooit ondersoek ingestel nie, ons het gepleit vir hulp en in Suid-Afrika het die owerhede nie ’n vinger gelig om hom te help nie,” sê sy.
Haar pa is op 31 Desember saam met twee Tanzaniërs in Mosambiek in hegtenis geneem op grond van bewerings dat hulle by terreurgroepe betrokke was.
Voor dit is Hanekom op 1 Augustus deur gemaskerde mans in die linkerarm en maag geskiet en toe in ’n bruin bosvoertuig in die parkeerterrein van die Amarula Lodge naby Palma ingeboender.
Sy vrou het hom later in ’n hospitaal in Pemba opgespoor, byna dood weens bloedverlies.
Hy is sedertdien in ’n militêre tronk aangehou en moes vanjaar nog in die hof verskyn sodat hy formeel aangekla kon word.
Niemand het ooit ondersoek ingestel nie, ons het gepleit vir hulp en in Suid-Afrika het die owerhede nie ’n vinger gelig om hom te help nie.
Die egpaar woon al 26 jaar in die land waar Hanekom ’n marina in Palma in die noordelike provinsie Cabo Delgado bedryf het.
Hanekom se gesin hou vol hy is onwettig aangehou en dat invloedryke mense – wat glo sy eiendom in Palma begeer – agter sy aanhouding sit.
Ndivhuwo Mabaya, woordvoerder van die departement van internasionale betrekkinge en samewerking (Dirco) het Woensdag by navraag gesê hy kan nie Hanekom se dood bevestig nie.
Hy het onderneem om die ambassade in Mosambiek te kontak en teen 16:00 ’n antwoord te hê.
The Maritime businessman Andre Hanekom dies in Mozambique while in custody »